b'\n_START_ARTICLE_\nElipti\xc4\x8dna geometrija\n_START_SECTION_\nVzporednost\n_START_PARAGRAPH_\nV elipti\xc4\x8dni geometriji vzporednic sploh ni. Premici, ki le\xc5\xbeita v isti ravnini, se vedno sekata. Druga zanimiva zna\xc4\x8dilnost premic: vse premice v elipti\xc4\x8dni geometriji imajo kon\xc4\x8dno dol\xc5\xbeino.\n_START_SECTION_\nModeli elipti\xc4\x8dne geometrije\n_START_PARAGRAPH_\nZaradi la\xc5\xbejega vizuelnega predstavljanja so matematiki izdelali ve\xc4\x8d modelov elipti\xc4\x8dne geometrije. Zaradi preprostosti se pogleda dva najosnovnej\xc5\xa1a modela ravninske elipti\xc4\x8dne geometrije. Obstajajo tudi ustrezni prostorski modeli, vendar si jih je te\xc5\xbeje predstavljati.\n_START_SECTION_\nRaz\xc5\xa1irjena ravnina\n_START_PARAGRAPH_\nElipti\xc4\x8dno ravnino se lahko predstavlja kot obi\xc4\x8dajno ravnino, ki se ji doda to\xc4\x8dke v neskon\xc4\x8dnosti. Pri tem se privzame, da se poljubni dve premici, ki sta v evklidskem smislu  vzporednici, sekata v to\xc4\x8dki v neskon\xc4\x8dnosti. _NEWLINE_Dobljeno ravnino (z dodanimi neskon\xc4\x8dnimi to\xc4\x8dkami) se predstavlja v koordinatnem sistemu kot ravnino z ena\xc4\x8dbo z\xc2\xa0=\xc2\xa01, torej kot vodoravno ravnino 1 enoto nad koordinatnim izhodi\xc5\xa1\xc4\x8dem._NEWLINE_Elipti\xc4\x8dno razdaljo med to\xc4\x8dkama A in B se dobi kot k\xc3\xb3t med krajevnima vektorjema, ki pripadata to\xc4\x8dkama A in B. \xc4\x8ce se ta kot izrazi v radianih, se dobi elipti\xc4\x8dno razdaljo med to\xc4\x8dkama A in B v naravnih enotah.\n_START_SECTION_\nHemisfera\n_START_PARAGRAPH_\nElipti\xc4\x8dno ravnino se pogosto pedstavlja kot sfero, ki ima po dve antipodni to\xc4\x8dki poistoveteni. \xc5\xa0e la\xc5\xbeje se jo predstavlja kot hemisfero (pol sfere), pri \xc4\x8demer se misli, da so to\xc4\x8dke na obodu zlepljene med sabo (\xc4\x8de neka \xc4\x8drta pre\xc4\x8dka obod na eni strani, se nadaljuje na diametralni strani)._NEWLINE_Premice so v tem modelu polovice glavnih kro\xc5\xbenic na sferi \xe2\x80\x93 zaradi lepljenja na obodu so premice v elipti\xc4\x8dni geometriji sklenjene \xc4\x8drte. Razdalje in kote se meri tako, kot je obi\xc4\x8dajno v geometriji na sferi (glej: sferna geometrija). \xc4\x8ce je polmer hemisfere enak 1, gre za naravne enote.'